次韻徐審知寄贈古句
作者：趙蕃
朝代：宋

paragraphs: 倦遊歷落三載中，重來觸事多不同。
舊交雲散隔山嶽，在者一二莫我從。
新知喜獲徐孺子，年少已有諸老風。
譬之寶劍雖尚伏，清夜往往舒長虹。
惟君家學故有宗，念我早日嘗登龍。
周旋何止道疇昔，玷缺便擬相彌縫。
分携轉眄且十日，夢寐嘗若見德容。
要裁短章寄離闊，抒思苦窮無由豐。
新詩忽來墮我側，句法沈穩字亦工。
寂寥此道幾欲息，玄文縱在人非雄。
吾君嗜好乃如此，誰爲冀北真羣空。
我今百不一稱意，顧頼交友忘終窮。
茲焉得君益足賀，自起酌酒澆塊胸。
滔滔原從濫觴至，君其勿憚尋尺庸。
異時相見定刮目，敢作吳下舊阿蒙。
因君我亦事穮蔉，瘠鹵要使成千鍾。